冬至攝事南郊齋宮感懷作
作者：宋庠
朝代：宋

paragraphs: 履至謹冬祀，攝職叨上公。
洗心奉明誡，祗宿城南宮。
芳歲正遒莫，熙陽殊未融。
西郊淡頹景，北牖來朔風。
騖野騁歸獸，緣雲號征鴻。
夕坐無晤言，情條結深衷。
自撫韋布陋，奚堪廊廟崇。
觀瞻動衆目，跼蹐愁我躬。
自古經緯才，因勢猶汙隆。
夔禹值虞奮，孔墨遭周窮。
如何一介士，蔑著橫草功。
仰被天宇施，遂濟人爵豐。
較能劣涓𡏖，荷寵踰華嵩。
物理自非是，神鑒安可蒙。
區區謝病志，終冀回天聰。